
Πέμπτη, 20 Αυγούστου 2026
ΔΕΛΤΙΟ ΤΥΠΟΥ
Συνέχεια ενημέρωσης αναφορικά με τον θάνατο λουόμενης α.λ.σ. στη Σκάλα Κατερίνης – Απαγόρευση και άρση απαγόρευσης απόπλου στη Σύρο – Απαγόρευση απόπλου Θ/Γ σκάφους στην Πάρο –  Εντοπισμός και διάσωση 46 αλλοδαπών νότια της Γαύδου – Εντοπισμός αλλοδαπών στην Ψέριμο – Σύλληψη ημεδαπού στο Ναύπλιο –  Σύλληψη ημεδαπού στη Ρόδο
Συνέχεια ενημέρωσης:

Αναφορικά με τον θάνατο γυναίκας αγνώστων λοιπών στοιχείων, τις πρωινές ώρες χθες, στη θαλάσσια περιοχή της παραλίας Κατερίνης Νομού Πιερίας, αναγνωρίστηκε από τους οικείους της. Πρόκειται για 72χρονη αλλοδαπή (υπήκοο Σερβίας).

*****
Τις απογευματινές ώρες χθες, ενημερώθηκε η Λιμενική Αρχή της Σύρου από τον Πλοίαρχο του επιβατηγού - οχηματαγωγού - ταχυπλόου (Ε/Γ-Ο/Γ-Τ/Χ) πλοίου «EUROCHAMPION JET» σημαίας Κύπρου, κατά τον κατάπλου του στο λιμάνι της Σύρου, προερχόμενο από Πειραιά, για δυσλειτουργία σε μία εκ των τεσσάρων υδροπροωθητήρων του. Το πλοίο κατέπλευσε με ασφάλεια στο λιμάνι της Σύρου, όπου αποβίβασε τους επιβάτες και εκφόρτωσε τα οχήματα. Από το Λιμεναρχείο Σύρου απαγορεύτηκε αρχικά ο απόπλους του «EUROCHAMPION JET», ενώ κατόπιν προσκόμισης σχετικού βεβαιωτικού διατήρησης κλάσης από τον νηογνώμονα που το παρακολουθεί, επετράπη η συνέχιση του προγραμματισμένου δρομολογίου του προς Μύκονο, Πάρο, Νάξο, Ίο και Θήρα με 459 επιβάτες, 27 Ε.Ι.Χ. και 10 δίκυκλα.

*****
Τις απογευματινές ώρες χθες, ενημερώθηκε η Λιμενική Αρχή της Πάρου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για περιστατικό προσάραξης ενός επαγγελματικού-τουριστικού (Ε/Π-Τ/Ρ) σκάφους ελληνικής σημαίας, το οποίο έπλεε στη θαλάσσια περιοχή «ΚΟΛΥΜΠΗΘΡΕΣ» Νάουσας Πάρου με 12 αλλοδαπούς επιβαίνοντες (6 υπήκοοι Σαουδικής Αραβίας, 1 υπήκοος Σουδάν, 1 υπήκοος Η.Π.Α.,  1 υπήκοος Φιλιππίνων, 1 υπήκοος Ισπανίας και 1 υπήκοος Μ. Βρετανίας) και 7 μέλη πληρώματος. Στο σημείο έσπευσε ένα ιδιωτικό (Ι/Δ) σκάφος με επιβαίνοντα στέλεχος Λ.Σ.-ΕΛ.ΑΚΤ. καθώς και ιδιώτες δύτες. Το Θ/Γ αποκολλήθηκε με ιδία μέσα και κατέπλευσε στο αγκυροβόλιο του Κόλπου Νάουσας, ενώ οι ανωτέρω αλλοδαποί μετεπιβιβάστηκαν στη βοηθητική λέμβο του Θ/Γ και μεταφέρθηκαν στη μαρίνα Νάουσας, καλά στην υγεία τους. Από το Λιμεναρχείο Πάρου που διενεργεί την προανάκριση, απαγορεύτηκε ο απόπλους του σκάφους μέχρι την προσκόμιση βεβαιωτικού από τον αρμόδιο οργανισμό που το παρακολουθεί. Παράλληλα, συνελήφθη ο Πλοίαρχος του σκάφους για παράβαση του Ν.Δ. 712/1970 «Περί διοικητικού ελέγχου του ναυτικού ατυχήματος». Από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****
Τις απογευματινές ώρες χθες, ενημερώθηκε η Λιμενική Αρχή της Παλαιόχωρας για παροχή συνδρομής σε πνευστή λέμβο με αλλοδαπούς επιβαίνοντες, στη θαλάσσια περιοχή 22 ν.μ. νοτιοδυτικά της Γαύδου. Αμέσως, στην περιοχή μετέβη ένα σκάφος της δύναμης FRONTEX το οποίο εντόπισε τη λέμβο και περισυνέλεξε τους τριάντα τέσσερις (34) αλλοδαπούς επιβαίνοντες (άνδρες). Οι αλλοδαποί μετεπιβιβάστηκαν σε Περιπολικό σκάφος Λ.Σ.-ΕΛ.ΑΚΤ. (ΠΛΣ) και μεταφέρθηκαν με ασφάλεια στο λιμάνι της Παλαιόχωρας. Στη συνέχεια, οδηγήθηκαν με λεωφορείο σε χώρο φιλοξενίας στην Αγυιά Χανίων, συνοδεία στελέχους του Λιμενικού Σταθμού Παλαιόχωρας. Προανάκριση διενεργείται από το Κεντρικό Λιμεναρχείο Χανίων.
*****
Τις πρωινές ώρες χθες, ενημερώθηκε η Λιμενική Αρχή της Καλύμνου για την ύπαρξη αλλοδαπών στην παραλία «ΒΑΘΥ» Ψερίμου. Αμέσως, για την περιοχή απέπλευσε ένα Περιπολικό σκάφος Λ.Σ.-ΕΛ.ΑΚΤ. (Π.Λ.Σ.), το οποίο εντόπισε τέσσερις αλλοδαπούς (2 άντρες και 2 γυναίκες) και τους μετέφερε στο λιμάνι της Καλύμνου. Σύμφωνα με τους αλλοδαπούς, απέπλευσαν με μία λέμβο τις βραδινές ώρες της 18.08.2026 από τις ακτές «ΜΠΟΝΤΡΟΥΜ» της Τουρκίας, ενώ για τη μεταφορά τους στην Ελλάδα κατέβαλαν συνολικά το χρηματικό ποσό των 34.000 χιλιάδων ευρώ σε τρίτο πρόσωπο, το οποίο τους παρέδωσε την ανωτέρω λέμβο και αποχώρησε. Τον χειρισμό της λέμβου ανέλαβε ένας εκ των ανωτέρω αλλοδαπών (υπήκοος Ιράν). Από το Λιμεναρχείο Καλύμνου που διενεργεί την προανάκριση, κατασχέθηκε το μέσο μεταφοράς των αλλοδαπών.
*****
Τις απογευματινές ώρες χθες, συνελήφθη ένας 68χρονος ημεδαπός από στελέχη της Λιμενικής Αρχής του Ναυπλίου, για παράβαση του άρθρου 337 Π.Κ. «Προσβολή της γενετήσιας αξιοπρέπειας» κατόπιν περιστατικού που έλαβε χώρα στη θαλάσσια περιοχή Καραθώνας Αργολικού Κόλπου. Προανάκριση διενεργείται από το Λιμεναρχείο Ναυπλίου.
*****
Τις απογευματινές ώρες χθες, στελέχη της Λιμενικής Αρχής της Ρόδου, προέβησαν στη σύλληψη ενός 72χρονου ημεδαπού για παράβαση του Ν. 4926/22 (Ποινικές κυρώσεις Πλοιάρχου). Συγκεκριμένα, σε έλεγχο που διενεργήθηκε από στελέχη της Λιμενικής Αρχής στη θαλάσσια περιοχή Βλύχα Ρόδου, διαπιστώθηκε ότι ο ανωτέρω κυβερνήτης ενός επιβατηγού-τουριστικού (Ε/Γ-Τ/Ρ) πλοίου προέβη σε εκτέλεση δρομολογίου, μεταφέροντας επιβάτες, χωρίς να διαθέτει τα απαιτούμενα ναυτιλιακά έγγραφα και χωρίς να έχει λάβει άδεια απόπλου από την οικεία Λιμενική Αρχή. Επιπλέον, διαπιστώθηκε ότι ο ανωτέρω δεν είχε προβεί σε αποκατάσταση των παρατηρήσεων της Λιμενικής Αρχής περί αξιοπλοΐας του σκάφους, ενώ παράλληλα δεν διέθετε τα τυπικά προσόντα διακυβέρνησης του πλοίου. Από το Α’ Λιμενικό Τμήμα Λίνδου του Κεντρικού Λιμεναρχείου Ρόδου που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

